Biologia molekular

Biologia molekular ta e estudio di struktura i funshon di makromolèkülnan biológiko. Loke e ta studia ta e struktura, biosintesis i funshon di DNA i RNA na nivel molekular, tambe ta investigá kon nan ta interkambiá ku otro i ku proteina. E disiplina di biologia molekular ta konserní mas i mas ku otro disiplinanan denter di biologia i kímika, en partikular genétika (molekular) i biokímika. 

E término pa e rama aki a wòrdu usá for di añanan 1930, pero no a wòrdu formá signifikantemente te na 1952 dor di e físiko i biólogo molekular ingles William Astbury.

 Historia 
Desde 1985, e polymerase chain reaction (PCR; polimerasa-reakshon di kadena) a wòrdu usá ampliamente. E téknika aki ta permití un sekuensia di DNA spesífiko pa wòrdu kopiá miónes di biaha, loke ta permití pa DNA wòrdu analisá mas presis, por ehèmpel usando Agarose gel electrophoresis. Na 1995, e promé kódigo genétiko (genome) di Haemophilus influenzae a wòrdu sekuensiá kompletamente. Na 2001, e kódigo genétiko humano a wòrdu mapa.

Despues a bira posibel pa asosiá e struktura di DNA molekular di un gen (unidat di material hereditario) na su RNA , proteina i su funshon den e kurpa. Esaki a kondusí na e desaroyo di genómika, un rama ku ta enfoká riba e struktura i interakshonnan di genome.

 Aplikashon 
Áreanan importante di investigashon den biologia molekular ta ekspreshon i regulashon genetiko na diferente nivel (epigenétika, transkripshon, tradukshon) i e funshon di proteina den e sèl. En partikular, e interakshonnan entre DNA i proteina ta sentral pa haña un mihó komprondementu di prosesonan selular.
E datonan akumulá ta utilisá den vários aplikashon. Por ehèmpel, nan ta yuda pa komprondé malesanan i e desaroyo di remedinan mas mihó. Sekuensiamentu di DNA i RNA tambe ta duna bista balioso riba e evolushon di organismonan. Datonan genétiko hopi biaha ta konfirmá òf refutá stamboom evolushonario eksistente konstruí for di morfologia i fosil.

Ingenieria genétiko ta hasi posibel pa modifiká e material hereditario di organismonan. Esaki ta wòrdu usá, entre otro, pa modifiká genetikamente bakteria i bestia pa nan por produsí hormonanan humano i otro supstansianan pa aplikashonnan médiko (bioteknologia). Terapia di gen tin komo meta pa drecha trastornonan hereditario dor di introdusí gennan saludabel den e struktura di DNA pa remplasá partinan defekto. Den agrikultura, ingenieria genétiko ta wòrdu usá pa hasi matanan mas resistente kontra malesa i plaga, den e manera ku nan por produsí nan mesun supstansianan protektivo.

 Téknika 
Métodonan biológiko molekular ta wòrdu apliká no solamente den investigashon biológiko i médiko, pero tambe den otro terenonan manera siensia forensiko. Biologia molekular ta kombiná téknikanan di biokímika, mikrobiologia, genétika i teknologia di gen pa haña un komprondementu mas amplio di prosesonan biológiko.

E skala di téknikanan ta varia di in-vitro-análisis pa investigashon in-vivo, inkluyendo PCR, klonashon, mutagénesis, ekspreshon di proteina rekombiná, sistema di dòbel híbrido, i kultura selular.